Familielid vas ná moord op afgetrede polisiemanArgieffoto (Foto: Pixabay) ŉ Familielid van ŉ vermoorde polisieman is die afgelope naweek in hegtenis geneem nadat twee beweerde huurmoordenaars met ŉ bebloede motor betrap is. Die bloed was glo dié van die polisieman wat hulle kwansuis namens die familielid moes vermoor. Kapt. Nqobile Gwala, polisiewoordvoerder, sê polisiebeamptes is Vrydag om 14:00 na ŉ vulstasie by Eshowe in KwaZulu-Natal ontbied. Met hul aankoms het die beamptes twee mans by ŉ motor aangetref. Hulle was glo besig om bloed in ŉ motor skoon te maak. “Nadat die mans ondervra is, het dit aan die lig gekom dat hulle gehuur is om Sibusiso Mbonambi (62) dood te maak,” sê Gwala. Mbonambi was ŉ afgetrede adjudant-offisier wat by die Eshowe-polisiestasie gewerk het. Die mans is in hegtenis geneem, terwyl beamptes tevergeefs deur die nag na Mbonambi se liggaam gesoek het. Sy liggaam is vroeg Saterdagoggend in bosse in die Melmoth-omgewing gevind. “Die voormalige polisieman het verskeie skietwonde aan sy bolyf opgedoen.” Ná verdere ondersoek het die polisie nog twee verdagtes in Eshowe in hegtenis geneem. Een van die verdagtes is glo ŉ familielid van die vermoorde, terwyl die ander een ŉ voormalige werknemer van ŉ plaaslike radiostasie is. “Die verdagtes het na bewering die polisieman doodgemaak vir geld wat binnekort deur verskeie polisse uitbetaal sou word,” sê Gwala. Die vier verdagtes, tussen die ouderdomme van 28 en 38 jaar oud, sal na verwagting Maandag in die Melmoth-landdroshof verskyn op aanklagte van moord.